Oficiālais Vēstnesis L 103 , 20/04/1999 Lpp. 0001 - 0002



Kopējā nostāja (1999. gada 16. aprīlis), ko Padome, pamatojoties uz Līguma par Eiropas Savienību J2. pantu, ir formulējusi attiecībā uz Lībiju (1999/261/KĀDP) EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā J2. pantu, tā kā Padome 1993. gada 22. novembrī pieņēma lēmumu par Kopējo nostāju 93/614/KĀDP [1] par ekonomisko attiecību ierobežošanu ar Lībiju saskaņā ar attiecīgajiem Apvienoto Nāciju Organizācijas Drošības padomes Rezolūcijas (ANODPR) 883(1993) noteikumiem; tā kā Apvienoto Nāciju Organizācijas Drošības padome 1998. gada 27. augustā pieņēma Rezolūciju 1192(1998), ar ko tā atkārtoti apstiprināja pasākumus, kas noteikti Rezolūcijās 748(1992) un 883(1993), un nolēma, ka iepriekšminētie pasākumi nekavējoties tiek pārtraukti, ja ANO ģenerālsekretārs ziņo ANO Drošības padomei, ka abas personas, kas apsūdzētas par tās lidmašīnas uzspridzināšanu, kas veica aviosabiedrības Pan Am lidojumu Nr. 103, ieradušās Nīderlandē, lai stātos tiesas priekšā, kā arī par Lībijas valdības sadarbību ar Francijas tiesu iestādēm attiecībā uz UTA 772 uzspridzināšanu; tā kā ANO ģenerālsekretārs sniedza šādu ziņojumu 1999. gada 5. aprīlī; tā kā tādēļ pasākumi, ko veic pret Lībiju, pamatojoties uz ANO Drošības padomes Rezolūcijām 748(1992) un 883(1993), ir jāpārtrauc; tā kā ANO ģenerālsekretārs 90 dienu laikā pēc pārtraukšanas ziņos par to, kā Lībija ievēro pārējos ANO Drošības padomes Rezolūciju 731(1992) un 748(1992) noteikumus, lai, Lībijai pilnībā ievērojot šajās rezolūcijās ietvertās prasības un lēmumus, atceltu pārtrauktos pasākumus saskaņā ar ANO Drošības padomes Rezolūcijas 883(1993) 16. punktu; tā kā tikmēr Savienība uzskata par nepieciešamu turpināt īstenot pasākumus, par kuriem dalībvalstis 1986. gadā pieņēma lēmumu, lai vērstos pret Lībiju, jo tā atbalsta terorismu, IR FORMULĒJUSI ŠO KOPĒJO NOSTĀJU. 1. pants Saskaņā ar ANO Drošības padomes Rezolūciju 1192(1998) ierobežojošos pasākumus, ko veic pret Lībiju, pamatojoties uz ANO Drošības padomes Rezolūcijām 748(1992) un 883(1993), pārtrauc, izņemot pasākumus, ko veic, piemērojot ANO Drošības padomes Rezolūcijas 883(1993) 8. punktu. 2. pants 1. Pasākumi, par kuriem dalībvalstis pieņēma lēmumu 1986. gada 27. janvārī un 14. aprīlī, proti, a) ieroču un citas kaujas tehnikas eksporta embargo; b) diplomātiskā un konsulārā personāla pārvietošanās brīvības ierobežojumi; c) diplomātisko un konsulāro pārstāvniecību personāla samazināšana; d) stingrāks vīzu režīms un procedūras paliek spēkā. 2. Saskaņā ar ANO Drošības padomes Rezolūciju 1192(1998) Nīderlande ir atbrīvota no pasākumiem, kas minēti 1. punkta b) un c) apakšpunktā, lai veicinātu "Lokerbijas tiesas prāvas" norisi. 3. pants Šī kopējā nostāja tiks pārskatīta, ņemot vērā ANO ģenerālsekretāra ziņojumu par to, kā Lībija ievēro pārējos ANO Drošības padomes Rezolūciju 731(1992) un 748(1992) noteikumus. 4. pants Šī kopējā nostāja stājas spēkā 1999. gada 6. aprīlī. 5. pants Šo kopējo nostāju publicē Oficiālajā Vēstnesī. Luksemburgā, 1999. gada 16. aprīlī Padomes vārdā — priekšsēdētājs J. Fischer [1] OV L 295, 30.11.1993., 7. lpp. --------------------------------------------------